Жэз медалхэмрэ сом мелуан ныкъуэмрэ хэкIыжащ
«Балтика» (Калининград) — «Спартак-Налшык» (Налшык) — 2:1 (0:1). Пафос къалэ (Кипр). «Йероскипу» стадион. Мазаем и 19-м. Футбол Лъэпкъ Лигэм и кубок. Ещанэ увыпIэм теухуа зэIущIэ.
90-нэ дакъикъэм Чеботару (№35) и хьэрхуэрэгъур иреуд. Судьяр: Рогулев (Ломоносов).
«Балтика»: Шелия, Марущак, Крючков, Зимулькэ, Курбанов (Рытов, 46), Сысуев, Чиркин, Стоцкий (Каленкович, 88), Вотинов, Сальников (Волков, 54), Зюзинс.
«Спартак-Налшык»: Коченков, Засеев, Тимошин, Овсиенкэ, Багаев, Аверьянов, Руа Карлос, Галин (Сирадзе, 46), Буйтрагэ (Гъуэщокъуэ, 80), Зинович (Чеботару, 73), Медведев.
Топхэр дагъэкIащ: Аверьяновым, 42 (0:1). Крючковым, 62 (1:1). Сысуевым, 90-пенальтикIэ (2:1).
Дагъуэ хуащIащ Буйтрагэ, Тимошиным, Сальниковым, Зинович, Овсиенкэ, Засеевым.
Джэгум къыхахуащ Засеевыр.
Футбол Лъэпкъ Лигэм и кубокыр къэхьыным теухуа зэхьэзэхуэм ещанэ увыпIэр щызыIэрагъэхьэн папщIэ дыгъуасэ Кипрым щызэIущIат «Спартак-Налшыкымрэ» «Балтика»-мрэ. IэщIагъэлIхэм я нэхъыбэм текIуэныгъэр зыхуагъэфащэр налшыкдэсхэрт, арщхьэкIэ…
Командэхэм хуэсакъыпэурэ джэгур ирагъэжьащ. Зым и зэфIэкIыр адрейм къихутэну я мурад нэхъыщхьэу фIэкIа пщIэнтэкъым. Абы хуабжьу зэманышхуэ текIуэдащ. ЗэIущIэм и япэ Iыхьэр и кIэм нэблэгъэпауэщ налшыкдэсхэм ебгъэрыкIуэныгъэ лъэщ къыщызэрагъэпэщар. Засеевыр сэмэгурабгъумкIэ кIуэцIрыжри, топыр къыхитащ икIи калининграддэсхэм ящыщ зым абы къригъэгъэза щхьэкIэ, япэу нэсар Аверьяновырщ. Iэзэу еуэри, абы бжыгъэр къызэIуихащ.
ЕтIуанэ Iыхьэм «Спартак-Налшыкым» и ехъулIэныгъэм зригъэужьын ди гугъа щхьэкIэ, дыкъэпцIащ. Пэжщ, ди щIалэхэр иджыри ебгъэрыкIуэрт, тепщэныгъэри яIэщIэлът. АрщхьэкIэ 61-нэ дакъикъэм «Балтика»-м и гъуащхьауэхэр зыIэщIагъэкIащ. Чиркиныр зэуа топым Коченковыр ерагъкIэ пэлъэщри, угловойм игъэкIуащ. Ауэ ар къыхата иужькIэ, Крючковым щхьэкIэ бжыгъэр зэхуэдэ ищIыжащ.
Къэхъуам ди щIалэхэр игъэгубжьа хуэдэт. Ахэр аргуэру къаруушхуэкIэ ипэкIэ кIуэтащ. Псом хуэмыдэу налшыкдэсхэр жыджэращ джэгум иужь дакъикъэ зыбгъупщIым. АрщхьэкIэ, япэ щIыкIэ Тимошиныр метр зытхухкIэ фIэкIа пэмыжыжьэу зэуа топыр гъуэм хуэзакъым. КъыкIэлъыкIуэу Чеботару перекладинэм техуащ. Апхуэдэхэм и деж къызэрыхъущи, щIэщхъуми зыпигъэплъакъым. Топ зэрыдимыгъэкIыфам Iэнкун ищIа Чеботару ди гъуэм пэмыжыжьэу и хьэрхуэрэгъур ириудащ. Пенальти. «Балтика»-м а Iэмал гъуэзэджэр зыIэщIигъэкIакъым икIи зэхьэзэхуэм и жэз медалхэмрэ сом мелуан ныкъуэмрэ къахуэзыхь текIуэныгъэр 2:1-уэ зыIэрагъэхьащ.
Ди щIыпIэм къыщыхъуауэ Гъуэщокъуэ Арсен и закъуэ фIэкIа (ари иужь дакъикъипщIым) зыхэмыта Къэбэрдей-Балъкъэрым и командэ нэхъыщхьэм аргуэ- ру арэзы дыкъищIакъым. ЕтIуанэ лигэм къыхашу абы хагъэхьагъащIэмрэ махуитI-щы ипэкIэ бэджэнду «Сибирь»-м къарита илъэс 37-м зи ныбжьыр нэблэгъа Медведевымрэ «Спартак-Налшыкыр» нэхъ лъэщ зэрамыщIари нэрылъагъущ. Абы щыгъуэми япэ дивизионым щекIуэкI зэхьэзэхуэм щIадзэжыным къэнэжар махуэ бжыгъэщ.
Жыласэ Заурбэч.
